作者:元稹
標題:相和歌辭：估客樂
內容:估客無住著，有利身即行。出門求火伴，入戶辭父兄。父兄相教示，求利莫求名。求名有所避，求利無不營。火伴相勒縛，賣假莫賣誠。交關少交假，交假本生輕。自茲相將去，誓死意不更。一解市頭語，便無鄉裡情。鍮石打臂釧，糯米炊項瓔。歸來村中賣，敲作金玉聲。村中田舍娘，貴賤不敢爭。所費百錢本，已得十倍贏。顏色轉光淨，飲食亦甘馨。子本頻蕃息，貨賂日兼併。求珠駕滄海，採玉上荊衡。北買黨項馬，西擒吐蕃鸚。炎洲布火浣，蜀地錦織成。越婢脂肉滑，奚僮眉眼明。通算衣食費，不計遠近程。經營天下遍，卻到長安城。城中東西市，聞客次第迎。迎客兼說客，多財為勢傾。客心本明黠，聞語心已驚。先問十常侍，次求百公卿。侯家與主第，點綴無不精。歸來始安坐，富與王家勍。市卒酒肉臭，縣胥家舍成。豈惟絕言語，奔走極使令。大兒販材木，巧識梁棟形。小兒販鹽鹵，不入州縣徵。一身偃市利，突若截海鯨。鉤距不敢下，下則牙齒橫。生為估客樂，判爾樂一生。爾又生兩子，錢刀何歲平。